Универзитет у Крагујевцу, на основу Одлуке о стипендирању постдокторанада (бр. II-01-780/6 од 11.10.2016. године), расписује

**КОНКУРС**

**ЗА СТИПЕНДИРАЊЕ ПОСТДОКТОРАНАДА УНИВЕРЗИТЕТА У КРАГУЈЕВЦУ**

**У ШКОЛСКОЈ 2019/2020. ГОДИНИ**

Универзитет у Крагујевцу додељује једну стипендију, у износу од 1000 евра на месечном нивоу, по средњем курсу Народне банке Србије на дан уплате, за постдокторско усавршавање које ће се реализовати у периоду најкраће месец, а најдуже три месеца, у току школске 2019/2020. године, постдокторанду запосленом на факултету у саставу Универзитета у Крагујевцу, који би своје усавршавање реализовао на неком од универзитета у иностранству.

Стипендија се додељују кандидату који испуњава услове конкурса, а који је запослен на Универзитету у Крагујевцу и докторирао у пољима која се реализују на Универзитету у Крагујевцу и то:

А. природно-математичких наука,

Б. медицинских наука,

В. техничко-технолошких наука,

Г. друштвено-хуманистичких наука и

Д. уметности.

**Право учешћа на конкурсу има доктор наука**:

– који је запослен на факултету у саставу Универзитета у Крагујевцу;  
– који је ангажован на научноистраживачком пројекту (факултетском, националном,

међународном);  
– који није старији од 40 година.

**Кандидат подноси следећу документацију**:

1. Попуњену, својеручно потписану и оверену у регистрованој организацији пријаву на конкурс;
2. Доказ о запослењу на факултету/Универзитету, односно доказ о научном звању (одлуку о избору Универзитета и Уговор о раду);
3. Доказ о ангажовању на пројекту из текућег програма Министарства;
4. Доказ о одбрањеној докторској дисертацији (копија дипломе или уверења);
5. Одлуку већа факултета на којем је запослен за његово усавршавање, одобрење одсуства и образложење значаја усавршавања за даљи научноистраживачки рад кандидата и факултета;
6. Биографију;
7. Библиографију (Образац 4 Правилника о избору у звање);
8. Препоруку руководиоца пројекта на ком је кандидат ангажован, са образложењем потребе усавршавања у функцији рада на пројекту;
9. Доказ да је кандидат обезбедио место усавршавања у научноистраживачкој организацији у иностранству (позивно писмо);
10. Програм рада и постдокторског усавршавања кандидата у иностранству за време добијања стипендије (припремају и потписују заједно кандидат и ментор из научноистраживачке организације где се реализује усавршавање);
11. Копију личне карте;
12. Доказ о просечној оцени и дужини трајања докторских студија које је кандидат завршио (потврда факултета),
13. Оквирни финансијски предрачун трошкова боравка на усавршавању, са посебно исказаним путним трошковима.

Потребна документа доставити лично стручној служби Универзитета у Крагујевцу или послати поштом на следећу адресу:

**Универзитет у Крагујевцу - Ректорат**

**ул. Јована Цвијића бб**

**34000 Крагујевац**

**са назнаком: Конкурс за стипендирање постдокторанада**

**Рок за подношење пријаве за стипендирање** **постдокторанада је 20. јун 2019. године.**

Непотпуне и неблаговремено приспеле пријаве неће се разматрати.

За додатне информације и питања можете контактирати стручну службу Универзитета у Крагујевцу путем телефона: 034/300-428, контакт особа: Стефан Јовановић.